b'\n_START_ARTICLE_\nDarbo sutartis\n_START_PARAGRAPH_\nDarbo sutartis\xc2\xa0\xe2\x80\x93 sutartis tarp darbuotojo ir darbdavio, kuria darbuotojas \xc4\xafsipareigoja dirbti (t. y. atlikti tam tikr\xc4\x85 darb\xc4\x85, vykdyti tam tikras darbo funkcijas); privatin\xc4\x97s teis\xc4\x97s sutartis. Istori\xc5\xa1kai kilo i\xc5\xa1 samdos sutarties (samdos santyki\xc5\xb3). Darbo sutartis\xc2\xa0\xe2\x80\x93 vienas svarbiausi\xc5\xb3 individualios darbo teis\xc4\x97s institut\xc5\xb3, reguliuojantis privatinius santykius tarp darbuotojo ir darbdavio. Jame pasirei\xc5\xa1kia sutarties \xc5\xa1ali\xc5\xb3 autonomija, dispozityvumas. Sutartimi pagrind\xc5\xbeiami sutartiniai santykiai, jie nustatomi, prat\xc4\x99siami arba pakei\xc4\x8diami.\n_START_SECTION_\nLietuva\n_START_PARAGRAPH_\nLietuvoje darbo sutart\xc4\xaf reguliavimo netgi specialus \xc4\xafstatymas\xc2\xa0\xe2\x80\x93 1991 m. Lietuvos Respublikos darbo sutarties \xc4\xafstatymas, netek\xc4\x99s galios, kai \xc4\xafsigaliojo Lietuvos Respublikos darbo kodeksas (LR DK). Pagrindin\xc4\x97s galiojan\xc4\x8dios normos, svarbios reguliuojant darbo sutart\xc4\xaf yra LR DK III dalis \xe2\x80\x9eIndividual\xc5\xabs darbo santykiai\xe2\x80\x9c, XII skyrius \xe2\x80\x9eDarbo sutartis\xe2\x80\x9c.\n_START_SECTION_\nS\xc4\x85voka, turinys\n_START_PARAGRAPH_\nDarbo sutartis yra darbuotojo ir darbdavio susitarimas, kuriuo darbuotojas \xc4\xafsipareigoja dirbti tam tikros profesijos, specialyb\xc4\x97s, kvalifikacijos darb\xc4\x85 arba eiti tam tikras pareigas, paklusdamas darboviet\xc4\x97je nustatytai darbo tvarkai, o darbdavys \xc4\xafsipareigoja suteikti darbuotojui sutartyje nustatyt\xc4\x85 darb\xc4\x85, mok\xc4\x97ti darbuotojui sulygt\xc4\x85 darbo u\xc5\xbemokest\xc4\xaf ir u\xc5\xbetikrinti darbo s\xc4\x85lygas, nustatytas darbo \xc4\xafstatymuose, kituose norminiuose teis\xc4\x97s aktuose, kolektyvin\xc4\x97je sutartyje ir \xc5\xa1ali\xc5\xb3 susitarimu (LR DK 93 str.). Darbo sutarties turin\xc4\xaf sudaro jos \xc5\xa1ali\xc5\xb3 sulygtos sutarties s\xc4\x85lygos, apibr\xc4\x97\xc5\xbeian\xc4\x8dios \xc5\xa1ali\xc5\xb3 teises ir pareigas. \xc5\xa0alys negali nustatyti toki\xc5\xb3 darbo s\xc4\x85lyg\xc5\xb3, kurios pablogina darbuotojo pad\xc4\x97t\xc4\xaf, palyginti su ta, kuri\xc4\x85 nustato \xc5\xa1is Kodeksas, \xc4\xafstatymai, kiti norminiai teis\xc4\x97s aktai ir kolektyvin\xc4\x97 sutartis. Jei darbo sutarties s\xc4\x85lygos prie\xc5\xa1tarauja \xc5\xa1iam Kodeksui, \xc4\xafstatymui arba kolektyvinei sutar\xc4\x8diai, taikomos \xc5\xa1io Kodekso, \xc4\xafstatym\xc5\xb3, normini\xc5\xb3 teis\xc4\x97s akt\xc5\xb3 arba kolektyvin\xc4\x97s sutarties nuostatos. Gin\xc4\x8d\xc4\x85 d\xc4\x97l darbo sutarties s\xc4\x85lyg\xc5\xb3 taikymo sprend\xc5\xbeia darbo gin\xc4\x8d\xc5\xb3 nagrin\xc4\x97jimo organai (DK 94 str.).\n_START_SECTION_\nDarbo sutarties s\xc4\x85lygos\n_START_PARAGRAPH_\nKiekvienoje darbo sutartyje \xc5\xa1alys privalo sulygti d\xc4\x97l b\xc5\xabtin\xc5\xb3j\xc5\xb3 sutarties s\xc4\x85lyg\xc5\xb3: darbuotojo darboviet\xc4\x97s (\xc4\xafmon\xc4\x97s, \xc4\xafstaigos, organizacijos, strukt\xc5\xabrinio padalinio ir kt.) ir darbo funkcij\xc5\xb3, t. y. d\xc4\x97l tam tikros profesijos, specialyb\xc4\x97s, kvalifikacijos darbo arba tam tikr\xc5\xb3 pareig\xc5\xb3 (LR DK 95 str. 1 d.). Atskiroms darbo sutar\xc4\x8di\xc5\xb3 r\xc5\xab\xc5\xa1ims darbo \xc4\xafstatymuose ir kolektyvin\xc4\x97se sutartyse gali b\xc5\xabti nustatomos ir kitos b\xc5\xabtinosios s\xc4\x85lygos, kurias \xc5\xa1alys sulygsta sudarydamos toki\xc4\x85 darbo sutart\xc4\xaf (susitarimas d\xc4\x97l sutarties termino, sezoninio darbo pob\xc5\xabd\xc5\xbeio ir kt.). Kiekvienoje darbo sutartyje \xc5\xa1alys sulygsta d\xc4\x97l darbo apmok\xc4\x97jimo s\xc4\x85lyg\xc5\xb3 (darbo u\xc5\xbemokes\xc4\x8dio sistemos, darbo u\xc5\xbemokes\xc4\x8dio dyd\xc5\xbeio, mok\xc4\x97jimo tvarkos ir kt.)._NEWLINE_\xc5\xa0ali\xc5\xb3 susitarimu gali b\xc5\xabti sulygstama ir d\xc4\x97l kit\xc5\xb3 darbo sutarties s\xc4\x85lyg\xc5\xb3, jeigu darbo \xc4\xafstatymai, kiti norminiai teis\xc4\x97s aktai arba kolektyvin\xc4\x97 sutartis nedraud\xc5\xbeia jas nustatyti (i\xc5\xa1bandymo, profesij\xc5\xb3 jungimo ir kt.)._NEWLINE_Darbo sutartyje gali b\xc5\xabti sulygta: jeigu sutartis nutraukiama d\xc4\x97l darbuotojo kalt\xc4\x97s arba darbuotojo parei\xc5\xa1kimu be svarbios prie\xc5\xbeasties, tai darbuotojas \xc4\xafsipareigoja atlyginti darbdaviui jo tur\xc4\x97tas i\xc5\xa1laidas per paskutinius vienerius darbo metus darbuotojo mokymui, kvalifikacijos k\xc4\x97limui, sta\xc5\xbeuot\xc4\x97ms. Kolektyvin\xc4\x97je sutartyje gali b\xc5\xabti nustatyta ir kita kompensavimo tvarka bei terminai.\n_START_SECTION_\nDarbo sutarties sudarymas\n_START_PARAGRAPH_\nDarbo sutartis laikoma sudaryta, kai \xc5\xa1alys susitar\xc4\x97 d\xc4\x97l darbo sutarties s\xc4\x85lyg\xc5\xb3 (LR DK 99 str.)._NEWLINE_Darbo sutartis turi b\xc5\xabti sudaroma ra\xc5\xa1tu pagal pavyzdin\xc4\x99 form\xc4\x85. Ra\xc5\xa1ytin\xc4\x97 darbo sutartis sudaroma 2 egzemplioriais. Darbo sutart\xc4\xaf pasira\xc5\xa1o darbdavys arba jo \xc4\xafgaliotas asmuo ir darbuotojas. Vienas pasira\xc5\xa1ytas darbo sutarties egzempliorius \xc4\xafteikiamas darbuotojui, kitas lieka darbdaviui. Darbo sutartis t\xc4\x85 pa\xc4\x8di\xc4\x85 dien\xc4\x85 \xc4\xafregistruojama darbo sutar\xc4\x8di\xc5\xb3 registravimo \xc5\xbeurnale. Toks \xc5\xbeurnalas neprivalomas, jei darbdavys yra fizinis asmuo, samdantis tris ir ma\xc5\xbeiau darbuotoj\xc5\xb3. Ne v\xc4\x97liau kaip prie\xc5\xa1 darbo prad\xc5\xbei\xc4\x85 kartu su antruoju darbo sutarties egzemplioriumi darbdavys \xc4\xafteikia darbuotojui pastarojo tapatyb\xc4\x99 patvirtinant\xc4\xaf dokument\xc4\x85 (darbo pa\xc5\xbeym\xc4\x97jim\xc4\x85). Darbo sutarties pavyzdin\xc4\x99 form\xc4\x85, registravimo taisykles, taip pat darbuotojo tapatyb\xc4\x99 patvirtinan\xc4\x8dio dokumento form\xc4\x85, jo i\xc5\xa1davimo, ne\xc5\xa1iojimo bei pateikimo kontroliuojan\xc4\x8dioms institucijoms tvark\xc4\x85 nustato Vyriausyb\xc4\x97._NEWLINE_Darbdavys u\xc5\xbetikrina, kad darbuotojui b\xc5\xabt\xc5\xb3 leid\xc5\xbeiama dirbti tik pasira\xc5\xa1ius su juo darbo sutart\xc4\xaf, \xc4\xafteikus jam antr\xc4\x85 sutarties egzempliori\xc5\xb3 ir i\xc5\xa1davus jo tapatyb\xc4\x99 patvirtinant\xc4\xaf dokument\xc4\x85. U\xc5\xbe tinkam\xc4\x85 darbo sutarties sudarym\xc4\x85 atsako darbdavys._NEWLINE_Sudarydamas darbo sutart\xc4\xaf, darbdavys privalo pasira\xc5\xa1ytinai supa\xc5\xbeindinti priimam\xc4\x85 dirbti asmen\xc4\xaf su jo b\xc5\xabsimo darbo s\xc4\x85lygomis, kolektyvine sutartimi, darbo tvarkos taisykl\xc4\x97mis, kitais darboviet\xc4\x97je galiojan\xc4\x8diais aktais, reglamentuojan\xc4\x8diais jo darb\xc4\x85._NEWLINE_Darbuotojas privalo prad\xc4\x97ti dirbti kit\xc4\x85 po darbo sutarties sudarymo dien\xc4\x85, jeigu v\xc4\x97lesn\xc4\x97 darbo prad\xc5\xbeia nenustatyta \xc5\xa1ali\xc5\xb3 susitarimu\n_START_SECTION_\nVokietija\n_START_PARAGRAPH_\nVokietijoje n\xc4\x97ra privaloma ra\xc5\xa1ytin\xc4\x97 darbo sutarties forma. Kai kuriose \xc5\xabkio \xc5\xa1akose \xc4\xafprastas rankos paspaudimas (\xe2\x80\x9eHandschlag\xe2\x80\x9c), kurio visi\xc5\xa1kai pakanka. Jei yra terminuoti darbo santykiai, tam, kad jie b\xc5\xabt\xc5\xb3 pripa\xc5\xbeinti pagal \xc4\xafstatym\xc4\x85, (te)reikia ra\xc5\xa1ytinio susitarimo d\xc4\x97l termin(uotum)o (\xc2\xa7 14 Abs. 4 Teilzeit- und Befristungsgesetz).'